KIRJALLINEN KYSYMYS E-2121/02

esittäjä(t): Marjo Matikainen-Kallström (PPE-DE)ja Gordon Adam (PSE) komissiolle

(17. heinäkuuta 2002)

Aihe: Kozloduj'n ydinvoimala

Viittaamme Euroopan parlamentin kesäkuussa 2002 laajentumisesta antamassa päätöslauselmaehdotuksessa ilmaisemaan näkemykseen, jonka mukaan Bulgariassa sijaitsevien Kozloduj'n yksikköjen 3 ja 4 tulevaisuudesta olisi päästävä sopuun avoimin mielin.

Voimalaa on paranneltu huomattavasti, ja IAEA:n mukaan parannukset koskevat kaikkia alkuperäisiä huolenaiheita. Bulgariassa on lisäksi riippumaton ja ammattitaitoinen ydinvoima-alan sääntelyviranomainen. Voisiko komissio siis selittää, millä teknisillä perusteilla näiden voimaloiden sulkemista vaaditaan ehtona Bulgarian liittymiselle Euroopan unioniin?

Jos asian suhteen on vielä epäselvyyksiä, katsooko komissio asiaankuuluvaksi pyytää WENRAa vierailemaan uudelleen voimaloissa ja antamaan uuden riippumattoman lausunnon?

Günter Verheugenin komission puolesta antama vastaus

(23. syyskuuta 2002)

Komissio on toistuvasti korostanut korkean ydinturvallisuustason merkitystä kaikissa ehdokasmaissa.

Kozloduyn ydinvoimalaitoksen yksikköjen 3 ja 4 osalta Bulgaria sitoutui vuonna 1999 tehdyssä yhteisymmärrysasiakirjassa sulkemaan yksiköt 3 ja 4 alunperin suunniteltuja vuosia 2008 ja 2010 aiemmin.

Lukua 14 (energia) koskevien liittymisneuvottelujen yhteydessä ja ottaen huomioon Bulgarian yhteisymmärrysasiakirjan mukaisen sitoumuksen jäsenvaltiot ovat pyytäneet Bulgariaa vahvistamaan vuonna 2002 päivämäärän yksikköjen 3 ja 4 lopullista sulkemista varten; se ei kuitenkaan saa tapahtua vuoden 2006 jälkeen. Yksikköjen sulkemista koskeva Euroopan unionin kanta on etusijalla komission kanssa vuonna 1999 allekirjoitettuun yhteisymmärrysasiakirjaan nähden. Bulgarian on nyt ilmaistava kantansa liittymisneuvottelujen yhteydessä.

Tätä taustaa vasten arvoisien parlamentin jäsenten tarkoittama parlamentin päätöslauselma on suunnattu jäsenvaltioille, jotka tekivät päätöksen sulkemispäivämääriä koskevasta Euroopan unionin kannasta.

Turvallisuuden parantamisen osalta komissiolle on ilmoitettu, että sen äskettäisen Bulgariaan suuntautuneen virkamatkan seurauksena Kansainvälinen atomienergiajärjestö (IAEA) on valmistellut Kozloduyn ydinvoimalaitoksen toteuttamia toimia koskevaa kertomusta. IAEA:n odotettiin ilmoittavan päätelmänsä Bulgarialle vuoden 2002 elokuun lopulla. Komissio pystyy sen vuoksi kommentoimaan kyseistä kertomusta vasta sitten, kun Bulgarian viranomaiset ovat julkistaneet sen.

Komissio tunnustaa, että yksikköjen 3 ja 4 toiminnan turvallisuutta on parannettu, ja huomioi ydinturvallisuusviranomaisten vahvistamisen Bulgariassa. Nämä ydinturvallisuutta parantavat toimenpiteet rahoitettiin osittain yhteisön avustuksella Phare-rahoitusvälineestä. Komissio huomauttaa kuitenkin, että Kozloduyn ydinvoimalaitoksen yksiköissä 3 ja 4 on yhä useita turvallisuusvaatimusten vastaisuuksia niiden alkuperäisestä suunnittelusta johtuen.

Ottaen huomioon Euroopan unionin kannan liittymisneuvottelujen yhteydessä komissio ei katso tarkoituksenmukaiseksi ottaa yhteyttä Länsi-Euroopan ydinvoima-alan valvontaviranomaisten liittoon WENRA:an, erityisesti ennen kuin IAEA:n kertomus on käytettävissä. Lisäksi komissio huomauttaa, että neuvoston kesäkuussa 2002(1) antamassa vertaisarvioinnin tilaa koskevassa kertomuksessa vahvistettiin uudelleen merkitys, joka on Bulgarian sitoumuksella sulkea lopullisesti Kozloduyn ydinvoimalaitoksen yksiköt 14 mahdollisimman pian ja muistutti mieliin, että Euroopan unionin käsityksen mukaan yksiköt 3 ja 4 suljetaan viimeistään vuonna 2006.

(1) http://europa.eu.int/comm/enlargement/negotiations/chapters/chap14/index.htm.